**Patrie de seminţe**

*Petre Ivancu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Patrie de seminţe plutind în lumină

Străluminând zare de zare

Noi suntem fiinţa ta care

Nicicând nu se termină.

Foşneşte istoria sub pleoapele tale

Ochiul tău magic ne arde în sânge

Ca să ne scoată din visele noastre

Un continent de miresme nu ar ajunge.

Patrie de seminţe germinând inocente

Veşnicia noastră sub ierburi solare

Respiraţia ta se cheamă viitor

Durerea ta oricând ne doare

Cerul nostru e un zbor înalt

Nu aşteptăm aripile târzii

Patrie de seminţe respirând prin idee

Sângele tău arde sensuri înalte şi vii.